Rådets forordning (EF) nr. 1011/2002

af 10. juni 2002

om indførelse af en endelig antidumpingtold på importen af aktivt kul i pulverform med oprindelse i Folkerepublikken Kina

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), særlig artikel 11, stk. 2,

under henvisning til forslag fra Kommissionen forelagt efter høring af det rådgivende udvalg, og

ud fra følgende betragtninger:

A. TIDLIGERE PROCEDURE

(1) Ved forordning (EF) nr. 1006/96(2) indførte Rådet endelige antidumpingforanstaltninger over for importen af aktivt kul i pulverform med oprindelse i Folkerepublikken Kina.

B. NÆRVÆRENDE UNDERSØGELSE

(2) Efter offentliggørelsen af en meddelelse(3) om det forestående udløb af de gældende antidumpingforanstaltninger modtog Kommissionen en anmodning om en udløbsundersøgelse indgivet af European Chemical Industry Council (CEFIC) på vegne af to producenter, der tilsammen tegner sig for en betydelig del (over 80 %) af den samlede produktion i Fællesskabet af aktivt kul i pulverform. Det hævdedes i anmodningen, at det var sandsynligt, at der igen ville forekomme skadevoldende dumping af importen med oprindelse i Folkerepublikken Kina (i det følgende benævnt "Kina"), hvis foranstaltningerne fik lov til at udløbe.

(3) Kommissionen fastslog efter høring af det rådgivende udvalg, at der forelå tilstrækkelige beviser til at indlede en fornyet undersøgelse, og den indledte en undersøgelse(4) i henhold til artikel 11, stk. 2, i forordning (EF) nr. 384/96 (i det følgende benævnt "grundforordningen").

(4) Undersøgelsen af sandsynligheden for fortsat eller fornyet dumping og skade omfattede perioden fra 1. juni 2000 til 31. maj 2001 (i det følgende benævnt "undersøgelsesperioden"). Undersøgelsen af udviklingstendenser, der har relevans for en vurdering af sandsynligheden for fortsat eller fornyet skade, omfattede perioden fra 1997 til udgangen af undersøgelsesperioden (i det følgende benævnt "den betragtede periode").

(5) Kommissionen underrettede officielt de klagende fællesskabsproducenter, eksportørerne og de eksporterende producenter i Kina samt de importører, forhandlere, brugere og leverandører, som den vidste var berørt af sagen, om indledningen af den fornyede undersøgelse. Kommissionen sendte spørgeskemaer til alle disse parter samt til de parter, som gav sig til kende inden for den frist, der var fastsat i indledningsmeddelelsen. Kommissionen gav desuden de direkte berørte parter lejlighed til at tilkendegive deres synspunkter skriftligt og til at anmode om at blive hørt mundtligt.

(6) Kommissionen sendte 26 spørgeskemaer til ikke-forretningsmæssigt forbundne importører og forhandlere og 49 spørgeskemaer til eksportører og eksporterende producenter i Kina. På grund af det åbenbare høje antal eksportører og eksporterende producenter af den pågældende vare i Kina sendte Kommissionen desuden et spørgeskema til hver af de berørte eksportører og eksporterende producenter, hvori den anmodede om specifikke oplysninger om gennemsnitlig salgsmængde og priser på aktivt kul i pulverform (i det følgende benævnt "stikprøvespørgeskemaet"), med henblik på at afgøre, om der var behov for at udtage stikprøver. Der blev ikke modtaget svar fra importører eller forhandlere, mens én eksportør i Kina besvarede stikprøvespørgeskemaet, men efterfølgende ophørte med at samarbejde.

(7) Kommissionen sendte også spørgeskemaer til alle andre kendte interesserede parter og modtog svar fra de to producenter i Fællesskabet, på hvis vegne anmodningen om en fornyet undersøgelse var blevet indgivet, og fra to leverandører og to brugere.

(8) Kommissionen indhentede og efterprøvede alle oplysninger, som den anså for nødvendige med henblik på at træffe en afgørelse om sandsynligheden for fortsat eller fornyet dumping og skade samt om Fællesskabets interesser. Der blev aflagt kontrolbesøg hos følgende selskaber:

Producent i referencelandet (USA):

- NORIT Americas Inc., Atlanta, Georgia

Producenter i Fællesskabet:

- Norit NV, Nederlandene

- Ceca SA, Frankrig.

C. DEN PÅGÆLDENDE VARE OG SAMME VARE

(9) Den pågældende vare er samme vare som i den oprindelige undersøgelse, dvs. aktivt kul i pulverform, som i øjeblikket tariferes under KN-kode ex 3802 10 00. Det er en mikroporøs form for kulstof, som fremstilles af forskellige råvarer såsom kul, tørv, træ, brunkul, olivenkerner eller kokosnøddeskaller, der aktiveres ved hjælp af en dampproces eller kemisk proces. Varen er et meget fint pulver. Aktivt kul sælges også i form af granulat; varen i denne form er ikke omfattet af de gældende foranstaltninger.

(10) Efter indførelsen af endelige foranstaltninger i 1996 opstod der visse vanskeligheder med hensyn til at skelne mellem aktivt kul solgt i pulverform og aktivt kul solgt i granulatform. I denne forbindelse er det vigtigt at bemærke, at begge varer er fremstillet af kulstofpartikler, hvis størrelse varierer, og der er ingen international standard for aktivt kul i pulverform. Med henblik på gennemførelse af foranstaltningerne definerede Fællesskabets Toldkodeksudvalg derfor aktivt kul i pulverform således: "aktivt kul i pulverform består af mindst 90 masseprocent ( % m/m) partikler af en størrelse under 0,5 mm". Undersøgelsen bekræftede nøjagtigheden af denne definition.

(11) De generelle anvendelsesformål for aktivt kul i pulverform er: vandrensning (drikkevand og spildevand), rensning af gas og luft, genvinding af opløsningsmidler, affarvning af sukker, vegetabilske olier og fedtstoffer samt rensning af forskellige produkter i den kemiske industri (organiske syrer), lægemiddelindustrien (mave- og tarmkapsler) eller fødevareindustrien (alkoholholdige drikke og læskedrikke).

(12) Det fremgik af den tidligere undersøgelse og blev bekræftet i denne undersøgelse, at aktivt kul i pulverform fremstillet og solgt af EF-producenterne og aktivt kul i pulverform importeret fra Kina i alle henseender er identiske varer, og de har derfor samme grundlæggende fysiske og kemiske egenskaber. Da Kina er en overgangsøkonomi, måtte den normale værdi som anført i betragtning 18 fastsættes på grundlag af oplysninger indhentet i et tredjeland med markedsøkonomi. Ifølge de foreliggende oplysninger har aktivt kul i pulverform fremstillet og solgt i tredjelandet med markedsøkonomi (USA) samme grundlæggende fysiske og kemiske egenskaber som aktivt kul i pulverform fremstillet i Kina og eksporteret til Fællesskabet. De anses derfor for at være identiske varer, jf. artikel 1, stk. 4, i grundforordningen.

D. SANDSYNLIGHEDEN FOR FORTSAT ELLER FORNYET DUMPING

1. Indledende bemærkninger

(13) I overensstemmelse med artikel 11, stk. 2, i grundforordningen er formålet med en udløbsundersøgelse at fastslå, hvorvidt det er sandsynligt, at foranstaltningernes bortfald vil medføre, at der fortsat eller igen vil forekomme dumping.

(14) I denne forbindelse undersøgtes de mængder, der eksporteredes til Fællesskabet i undersøgelsesperioden. Det skal bemærkes, at da ingen af de kinesiske eksportører og ingen importør i Fællesskabet samarbejdede i forbindelse med den aktuelle undersøgelse, blev oplysningerne om eksporten fastsat i overensstemmelse med artikel 18 i grundforordningen, dvs. på grundlag af de foreliggende faktiske oplysninger. Siden indførelsen af endelig antidumpingtold i 1996 foreligger der fællesskabsstatistikker for importen af aktivt kul i pulverform. Disse statistikker er blevet bekræftet af markedsundersøgelsesoplysninger fra de klagende fællesskabsproducenter. På dette grundlag, og da der ikke forelå andre mere pålidelige oplysninger, blev disse statistikker anvendt. De viste, at der i undersøgelsesperioden blev indført 993 tons aktivt kul i pulverform fra Kina til Fællesskabet.

(15) I den oprindelige undersøgelsesperiode udgjorde importen af aktivt kul i pulverform fra Kina til Fællesskabet 4008 tons, dvs. ca. 10 % af forbruget i Fællesskabet. Efter indførelsen af antidumpingtolden faldt importen i 1996 til 960 tons og var forholdsvis stabil i de følgende år; den udgjorde i 1999 842 tons og i 2000 811 tons.

(16) Markedsandelen i Fællesskabet for aktivt kul i pulverform importeret fra Kina er i Eurostat registreret som mindre end 3 %, hvilket dog stadig er betydeligt, dvs. over ubetydelighedsgrænsen i grundforordningen(5).

2. Sandsynligheden for fortsat dumping

(17) I forbindelse med sandsynligheden for fortsat dumping blev det undersøgt, om der i øjeblikket forekommer dumping i forbindelse med eksporten fra Kina. Dette skete ud fra den betragtning, at hvis der nu forekommer dumping, kan dette være et vigtigt tegn på, at det er sandsynligt, at der fortsat vil forekomme dumping, hvis foranstaltningerne får lov til at udløbe.

a) Referenceland

(18) Da Kina er en overgangsøkonomi, blev den normale værdi fastsat på grundlag af oplysninger indhentet i et passende tredjeland med markedsøkonomi, udvalgt i henhold til artikel 2, stk. 7, i grundforordningen.

(19) USA blev valgt som et passende referenceland i den oprindelige procedure. Som anført i indledningsmeddelelsen påtænkte Kommissionen også at benytte USA som et passende referenceland i den aktuelle procedure. I denne forbindelse fremgik det, at USA af følgende årsager var det mest hensigtsmæssige valg af referenceland:

USA er på verdensplan et af de største producentlande af aktivt kul i pulverform. Tal fra den samarbejdsvillige producent i USA og de producenter i Fællesskabet, der stod bag anmodningen om en fornyet undersøgelse, viste, at størrelsen af de to landes produktion er sammenlignelig. Som nævnt i betragtning 12 fandtes aktivt kul i pulverform fremstillet og solgt i USA endvidere at være samme vare som aktivt kul i pulverform fremstillet i Kina og eksporteret til Fællesskabet. Den samarbejdsvillige amerikanske producents hjemmemarkedssalg fandtes at være repræsentativt (udtrykt i mængde) i forhold til importen af aktivt kul i pulverform fra Kina til Fællesskabet. Endelig fandtes graden af konkurrence i USA at være meget høj. Ud over konkurrencen mellem flere producenter i USA var der også konkurrence fra importeret aktivt kul i pulverform (især fra Kina, Filippinerne og Sri Lanka), der kunne importeres uden kvantitative restriktioner eller importafgifter. Den vigtigste amerikanske producent af aktivt kul i pulverform var desuden villig til at samarbejde.

(20) I betragtning af ovenstående, og da der ikke blev modtaget bemærkninger fra nogen interesseret part vedrørende valget af referenceland, blev USA derfor valgt som det mest passende referenceland.

b) Normal værdi

(21) I overensstemmelse med artikel 2, stk. 1, i grundforordningen blev det undersøgt, om hjemmemarkedssalget af aktivt kul i pulverform i USA havde fundet sted i normal handel for så vidt angår varens pris. Med henblik herpå undersøgte Kommissionen, om hjemmemarkedssalget havde været rentabelt. I denne forbindelse blev de samlede produktionsomkostninger pr. enhed for hver kvalitet af varen i undersøgelsesperioden sammenlignet med den gennemsnitlige enhedspris for salgstransaktionerne for den pågældende kvalitet i samme periode. Det konstateredes, at hele salget havde været overskudsgivende. Det fremgik også af undersøgelsen, at hele salget havde fundet sted til uafhængige kunder. Som følge heraf blev de priser, der betaltes eller skulle betales af uafhængige kunder på det amerikanske hjemmemarked i normal handel, benyttet til at fastsætte den normale værdi, jf. artikel 2, stk. 1, i grundforordningen.

c) Eksportpris

(22) Som ovenfor nævnt samarbejdede hverken de kinesiske eksportører eller eksporterende producenter eller nogen importør af aktivt kul i pulverform i Fællesskabet i forbindelse med denne procedure. Eksportprisen blev derfor fastsat på grundlag af de foreliggende faktiske oplysninger, jf. artikel 18 i grundforordningen. Som allerede nævnt i betragtning 14 i denne forordning, og da der ikke foreligger mere pålidelige oplysninger, skete dette med henvisning til Eurostats tal.

(23) Oplysningerne i Eurostat registreres på grundlag af cif-priserne, Fællesskabets grænse. Disse priser blev justeret til fob-niveauet ved at fratrække omkostninger til søtransport og forsikring. De nødvendige oplysninger om disse omkostninger blev leveret af EF-erhvervsgrenen og benyttet i beregningerne, da der ikke forelå mere pålidelige oplysninger.

d) Sammenligning

(24) For at sikre en rimelig sammenligning mellem den normale værdi og eksportprisen blev der taget hensyn til forskelle i faktorer, der fandtes at påvirke priserne og prissammenligneligheden, jf. artikel 2, stk. 10, i grundforordningen. I denne forbindelse blev der foretaget justeringer for forskelle i handelsled, provisioner, pakning og indenlandske transportomkostninger.

(25) For så vidt angår den normale værdi blev de vejede gennemsnitlige landtransportomkostninger og pakningsomkostninger pr. enhed fratrukket hjemmemarkedssalgsprisen. Landtransportomkostningerne omfattede forsikrings-, lastnings- og losningsomkostninger. I betragtning af det manglende samarbejde fra de kinesiske eksportørers og eksporterende producenters side, og da der ikke foreligger mere pålidelige oplysninger, blev det samme beløb fratrukket fob-eksportprisen for landtransport og pakning.

(26) For så vidt angår pakningsomkostninger forelagde den klagende EF-erhvervsgren beviser for Kommissionen, som viste, at i det mindste en del af den til Fællesskabet eksporterede vare blev pakket i sække, mens den normale værdi blev fastsat på grundlag af omkostningerne uden pakning. Eksportprisen blev derfor justeret nedad med et passende beløb for pakningsomkostninger.

(27) Hjemmemarkedssalget i USA fandt hovedsagelig sted til endelige brugere, mens de foreliggende faktiske oplysninger viste, at den kinesiske eksport af aktivt kul i pulverform især fandt sted til forhandlere og distributører. Den normale værdi blev derfor justeret med en distributørrabat, der blev anvendt på det amerikanske hjemmemarked.

(28) Endvidere og ifølge dokumentation fra EF-erhvervsgrenen fandt næsten hele det kinesiske eksportsalg sted via eksportagenturer som følge af kravet om eksportlicenser. En provision på 1 % blev derfor fratrukket eksportprisen.

e) Dumpingmargen

(29) Den vejede gennemsnitlige normale værdi og den vejede gennemsnitlige eksportpris for alle kvaliteter blev sammenlignet på samme handelstrin, dvs. distributører og forhandlere. Det fremgik af sammenligningen, at der i undersøgelsesperioden var forekommet en betydelig grad af dumping i forbindelse med eksporten til Fællesskabet af aktivt kul i pulverform. Dumpingmargenen svarede til det beløb, hvormed den normale værdi oversteg eksportpriserne til Fællesskabet. Den vejede gennemsnitlige dumpingmargen lå over 40 %.

3. Udviklingen i importen, hvis foranstaltningerne udløber

(30) Det blev også undersøgt, hvordan importen af aktivt kul i pulverform fra Kina ville udvikle sig, hvis foranstaltningerne fik lov til at udløbe. I denne forbindelse undersøgtes den ekstra produktionskapacitet i Kina, den eksporterede mængde og hjemmemarkedet i Kina samt den kinesiske prisadfærd i forhold til andre tredjelande. Da de eksporterende producenter ikke udviste samarbejdsvilje, blev der benyttet markedsundersøgelsesoplysninger fra EF-erhvervsgrenen.

a) Produktionskapacitet, hjemmemarkedet i Kina og eksportmængde

(31) De oplysninger, som Kommissionen rådede over, viste, at Kina sammen med USA er den største producent og eksportør af aktivt kul (både i granulat- og pulverform) i verden. Den faktiske produktion af aktivt kul i Kina udgjorde omkring 100000 tons i 1998 ifølge en statistisk industrioversigt, som blev fremlagt af EF-erhvervsgrenen; heraf var 40 % eller 40000 tons i pulverform. Produktionskapaciteten blev i samme periode anslået til 140000 tons på grundlag af kapaciteten hos de vigtigste kinesiske producenter, der tegnede sig for omkring 31 % af den samlede kinesiske kapacitet, hvoraf mindst halvdelen, altså 70000 tons, kan afsættes til produktion af aktivt kul i pulverform. I 1998 var der således en ekstra kapacitet på ca. 30000 tons til rådighed til produktion af aktivt kul i pulverform.

(32) På grundlag af oplysninger for tidligere år, der indgik i den ovennævnte statistiske industrioversigt, blev det anslået, at den årlige vækst i forbruget, produktionen og produktionskapaciteten for aktivt kul i pulverform i Kina var på mindst 5 %. Den ekstra kapacitet med hensyn til aktivt kul i pulverform vil derfor udgøre 36000 tons i 2003. Som følge af den specifikke situation på hjemmemarkedet (se nedenfor) vil hele den ekstra kapacitet kunne benyttes til eksport.

(33) Ifølge den nævnte statistiske industrioversigt var det kinesiske hjemmemarked endvidere kendetegnet ved betydelig overforsyning, der førte til ustabile priser. De kinesiske producenter af aktivt kul i pulverform har derfor i stigende grad vendt sig mod eksportmarkederne, der ofte er den eneste mulighed for overhovedet at bevare produktionen. Det er vigtigt at bemærke, at der ikke i Kina var nogen restriktioner på eksporten af aktivt kul i pulverform (undtagen eksportlicenser). I betragtning af situationen på det kinesiske hjemmemarked, den betydelige ekstra kapacitet og det deraf affødte behov for at udnytte eksportmarkederne fandtes det sandsynligt, at eksporten ville finde sted til lave dumpingpriser.

(34) De vigtigste eksportmarkeder for aktivt kul i pulverform fra Kina var Sydøstasien, Japan, Republikken Korea, USA og Europa. Ifølge den dokumentation, der blev afgivet af EF-erhvervsgrenen, ville det yderligere behov for importeret aktivt kul i pulverform i de øvrige tredjelande være minimalt, og der vil derfor stort set ikke være nogen kapacitet til at aftage yderligere eksport fra Kina. Endvidere skal det bemærkes, at en række potentielle eksportmarkeder i Asien har høj told på aktivt kul i pulverform, bl.a. Indien og Indonesien.

(35) Hvis antidumpingtolden derimod fjernes, vil fællesskabsmarkedet kunne aftage store mængder kinesisk aktivt kul i pulverform som følge af det betydelige forbrug i Fællesskabet. I denne forbindelse skal det også bemærkes, at der stadig er kinesiske eksportører til stede på fællesskabsmarkedet gennem forretningsmæssigt forbundne importører, hvilket letter en øget import og distribution af aktivt kul i pulverform.

(36) Det kan konkluderes, at hvis foranstaltningerne ophæves, er det sandsynligt, at de kinesiske producenter vil øge deres kapacitetsudnyttelse, da Fællesskabet vil blive et attraktivt eksportmarked.

b) Prisadfærd

(37) Det fremgik af en analyse af de kinesiske eksportørers prisadfærd over for andre tredjelande, såsom USA og Japan, at eksporten af aktivt kul i pulverform til disse lande fandt sted til meget lave priser, og at der forekom dumping i forhold til den normale værdi, der blev fastsat i denne undersøgelse. For så vidt angår USA og ifølge oplysninger fra EF-erhvervsgrenen samt den samarbejdsvillige producent i USA har dumpingen et niveau på over 40 %, mens dumpingmargenen for eksporten til Japan er på over 90 %.

(38) I betragtning af den meget store ekstra kapacitet, der kan anvendes til eksport, og den eksportstyrede kinesiske produktion af aktivt kul i pulverform, er det rimeligt at antage, at der kan forekomme dumpingmargener i Fællesskabet på mindst samme niveau som på andre vigtige eksportmarkeder for kinesisk aktivt kul i pulverform, hvis antidumpingforanstaltningerne udløber.

4. Konklusion vedrørende sandsynligheden for fortsat dumping

(39) Importen af aktivt kul i pulverform fra Kina i undersøgelsesperioden oversteg ubetydelighedsgrænsen, og der var stadig tale om dumpingimport. Det blev også fastslået, at dumpingen fortsatte, og at der var stor sandsynlighed for, at den vil fortsætte, hvis foranstaltningerne får lov til at udløbe. Det er desuden sandsynligt, at eksporten af aktivt kul i pulverform fra Kina til Fællesskabet vil stige betydeligt (og mindst nå tilbage til det niveau, der konstateredes i den oprindelige undersøgelsesperiode), og at der efter al sandsynlighed vil forekomme en betydelig grad af dumping af priserne på denne yderligere import, hvis antidumpingforanstaltningerne udløber.

E. DEFINITION AF ERHVERVSGRENEN I FÆLLESSKABET

(40) De to fællesskabsproducenter, på hvis vegne klagen blev indgivet, samarbejdede i forbindelse med undersøgelsen. De tegnede sig for mere end 80 % af produktionen af aktivt kul i pulverform i Fællesskabet og udgør derfor erhvervsgrenen i Fællesskabet i henhold til artikel 4, stk. 1, og artikel 5, stk. 4, i grundforordningen.

F. SITUATIONEN PÅ FÆLLESSKABSMARKEDET

1. Forbruget i Fællesskabet

(41) Det åbenbare forbrug af aktivt kul i pulverform i Fællesskabet blev fastsat på grundlag af EF-erhvervsgrenens salg på fællesskabsmarkedet, oplysningerne om de øvrige EF-producenter i anmodningen om den fornyede undersøgelse samt oplysninger fra Eurostat om importen af aktivt kul i pulverform.

(42) Det fremgik heraf, at forbruget i Fællesskabet i undersøgelsesperioden stort set var stabilt med knap 40000 tons om året.

2. Importen fra Kina

a) Importens mængde, markedsandel og priser

(43) Det fremgik af oplysninger fra Eurostat, at importen fra Kina steg svagt i undersøgelsesperioden, men udgjorde mindre end 3 % af forbruget, mens den pågældende import havde haft en markedsandel på over 10 % i den tidligere undersøgelse.

(44) I den analyserede periode steg priserne på importen fra Kina med 28 %, hovedsagelig af to årsager. For det første som følge af udviklingen i vekselkursen mellem euro og dollars, især mellem 1999 og 2000. For det andet steg kulpriserne på globalt plan, jf. markedsundersøgelsesoplysningerne.

>TABELPOSITION>

b) Prisadfærd for importen

(45) Selv efter indførelsen af antidumpingtold i 1996 var priserne på aktivt kul i pulverform med oprindelse i Kina lavere end EF-erhvervsgrenens priser. Forskellen i forhold til EF-erhvervsgrenens priser var 15 % i undersøgelsesperioden. Denne forskel blev fastsat på grundlag af EF-erhvervsgrenens gennemsnitlige salgspriser ab fabrik, idet de kinesiske importpriser blev indhentet fra Eurostat og justeret for omkostninger efter importen, told og antidumpingtold.

3. EF-erhvervsgrenens økonomiske situation

a) Indledende bemærkninger

(46) Da EF-erhvervsgrenen består af to selskaber, måtte oplysningerne vedrørende erhvervsgrenen indekseres af fortrolighedshensyn, mens markedsandelene for alle markedsaktører er blevet afrundet.

b) Produktion, kapacitet og kapacitetsudnyttelsesgrad

(47) EF-erhvervsgrenens produktion af aktivt kul i pulverform faldt med 5 % i den betragtede periode til lidt over 30000 tons. EF-erhvervsgrenens samlede produktionskapacitet lå stabilt på omkring 35000 tons fra 1998 til undersøgelsesperioden, og udnyttelsesgraden var høj.

c) Salget i Fællesskabet og markedsandel

(48) EF-erhvervsgrenens salg faldt målt i mængde med 11 % mellem 1997 og 1999. Det steg svagt i 2000 og i undersøgelsesperioden, men var fortsat 6 % under niveauet fra 1997. Da forbruget var stort set uændret, udviste markedsandelen samme tendens som salget. Den faldt i den betragtede periode samlet set med 7 procentpoint og nåede ca. 60 % i undersøgelsesperioden.

>TABELPOSITION>

d) Lagre

(49) I den betragtede periode steg EF-erhvervsgrenens ultimolagre af aktivt kul i pulverform med 15 %, idet salget faldt, og maskinerne blev benyttet uden stop for at undgå gentænding af ovnene, der er meget omkostningskrævende.

e) Salgspriser i Fællesskabet

(50) EF-erhvervsgrenens gennemsnitlige nettosalgspriser steg med 7 % i den betragtede periode. I 1999 og 2000 var priserne højere end i undersøgelsesperioden.

>TABELPOSITION>

f) Rentabilitet og afkast af investeringer

(51) Efter at have haft tab på 10 % i 1993 (undersøgelsesperioden i den tidligere undersøgelse) blev EF-erhvervsgrenen igen overskudsgivende i 1997. Undtagen i 2000, hvor fortjenesten var tilfredsstillende takket være en kombination af høje priser og forholdsvis lave enhedsomkostninger, var EF-erhvervsgrenens fortjeneste imidlertid aldrig højere end 6 %. Afkastet af investeringerne var stabilt og positivt i den betragtede periode.

>TABELPOSITION>

g) Likviditet

(52) EF-erhvervsgrenen var likviditetsskabende i hele perioden, og udviklingen her svarede til udviklingen for rentabiliteten.

h) Evnen til at tilvejebringe kapital

(53) EF-erhvervsgrenen havde ingen specifikke problemer med at tilvejebringe kapital eller få lån i den betragtede periode.

i) Beskæftigelse og lønninger

(54) Beskæftigelsen i EF-erhvervsgrenen faldt med 9 % i den betragtede periode til under 350 personer, mens de samlede arbejdskraftomkostninger steg med 11 % (en stigning på ca. 20 % pr. ansat).

j) Investeringer

(55) I den betragtede periode foretog EF-erhvervsgrenen løbende investeringer for at øge sin produktivitet og rationalisere sine produktionsprocesser. De beløb, der hvert år blev investeret, var forholdsvis stabile.

k) Produktivitet

(56) EF-erhvervsgrenens produktivitet målt i antal tons fremstillet pr. person, som var ansat i forbindelse med produktion og salg af aktivt kul i pulverform, steg med 7 % i den betragtede periode.

l) Dumpingmargenens størrelse og genrejsning efter tidligere dumping

(57) For så vidt angår virkningerne for EF-erhvervsgrenens situation af størrelsen af den faktiske dumpingmargen, der konstateredes i undersøgelsesperioden, skal det bemærkes, at den konstaterede margen for Kina er betydelig. På grund af tilstedeværelsen af antidumpingforanstaltninger kunne EF-erhvervsgrenen imidlertid overvinde virkningerne af den tidligere dumping.

4. EF-erhvervsgrenens eksportaktiviteter

(58) EF-erhvervsgrenens eksport af aktivt kul i pulverform steg svagt i løbet af den betragtede periode og tegner sig for noget mere end en tredjedel af den samlede produktion.

5. Importen fra andre tredjelande og dens priser

(59) Den samlede import af aktivt kul i pulverform fra andre tredjelande end Kina faldt i den betragtede periode fra ca. 7600 tons i 1997 til 5400 tons i undersøgelsesperioden, svarende til en markedsandel på henholdsvis 20 % og 15 %. De vigtigste eksportører til Fællesskabet har været USA, Malaysia og Indonesien. Importen fra USA er halveret, men importen fra de sidstnævnte lande steg fra omkring 1100 tons i 1997 til 1900 tons i undersøgelsesperioden. De gennemsnitlige priser på importen fra Malaysia og Indonesien var lavere end EF-erhvervsgrenens priser og på samme niveau som priserne for importen med oprindelse i Kina.

6. Andre EF-producenters salg

(60) Andre fællesskabsproducenter af aktivt kul i pulverform er hovedsagelig forarbejdere af aktivt kul i granulatform, der ikke er genstand for antidumpingforanstaltninger. I den betragtede periode begyndte de at importere mere aktivt kul i granulatform fra Kina for at male det til pulver. De var således i stand til at øge deres markedsandel fra 10 % i 1997 til mere end 20 % i undersøgelsesperioden. Denne konkurrence forhindrede imidlertid ikke EF-erhvervsgrenen i at sælge aktivt kul i pulverform til en pris, der gjorde det muligt at opnå en rimelig fortjeneste.

7. Konklusion

(61) Foranstaltningerne har gjort det muligt for EF-erhvervsgrenen igen at blive rentabel og har lettet det pristryk, der udøvedes af dumpingimporten med oprindelse i Kina. EF-erhvervsgrenen blev imidlertid ved med at miste markedsandel, især da andre producenter i Fællesskabet begyndte at sælge aktivt kul i pulverform fremstillet af aktivt kul i granulatform med oprindelse i Kina. Selv om dens finansielle situation er tilfredsstillende, er dens stilling på markedet derfor stadig udsat.

G. SANDSYNLIGHEDEN FOR FORNYET SKADE

(62) Det skal erindres, at det i betragtning 39 blev konkluderet, at der sandsynligvis ville forekomme en betydelig stigning i dumpingimporten fra Kina til Fællesskabet, hvis foranstaltningerne udløber.

(63) Hvis foranstaltningerne udløber, er det sandsynligt, at der vil blive sendt betydelige mængder til Fællesskabet til meget lave priser, der vil ligge væsentligt under EF-erhvervsgrenens priser. Den aktuelle prisforskel på 15 % mellem den importerede vare og den af EF-erhvervsgrenen fremstillede vare (se betragtning 45) kan stige til mere end 30 % (toldens størrelse i forhold til de nuværende importpriser), hvis foranstaltningerne får lov til at udløbe. Det skal bemærkes, at den nuværende cif-eksportpris for den kinesiske eksport til Fællesskabet svarer til de kinesiske priser ved eksport til andre tredjelande.

(64) Det anslås, at mindst 10000 tons aktivt kul i pulverform med oprindelse i Kina kan eksporteres til Fællesskabet, så snart tolden er udløbet. Dette vil svare til mere end en fjerdedel af fællesskabsmarkedet. Da der i denne type industri er høje faste omkostninger og meget høje genantændingsomkostninger i tilfælde af produktionsstop, vil tilførslen af en sådan mængde dumpingimport omgående forårsage et alvorligt pristryk på markedet, idet EF-erhvervsgrenen i første omgang vil forsøge at bevare sin markedsandel i stedet for at begrænse produktionen. Dette vil igen fuldstændig undergrave EF-erhvervsgrenens rentabilitet, og erhvervsgrenen vil igen få tab i samme størrelsesorden som i 1993. På mellemlang sigt kan EF-erhvervsgrenen blive tvunget ud af markedet, da der ikke er plads til væsentlige produktivitetsstigninger, der vil gøre det muligt for erhvervsgrenen at fungere med lavere enhedsomkostninger.

(65) Ovenstående skal ses på følgende baggrund: EF-erhvervsgrenens situation er utvivlsomt forbedret (selv om den stadig befinder sig i en udsat position). F.eks. havde EF-erhvervsgrenen i den oprindelige undersøgelsesperiode tab på 10,8 %, hvilket er vendt til en fortjeneste på omkring 6 %. De sandsynlige virkninger af en øget import til dumpingpriser, der er anført ovenfor, bekræftes også, når der ses på de vigtigste forandringer, der har fundet sted på markedet mellem den oprindelige og den nuværende undersøgelsesperiode.

- I den nuværende undersøgelsesperiode havde importen fra Kina en betydeligt lavere markedsandel end i den oprindelige undersøgelsesperiode.

- Prisforskellen mellem fællesskabspriserne og priserne på de kinesiske importvarer er mindsket betydeligt som følge af tolden.

- I den nuværende undersøgelsesperiode forekom der lavprisimport fra Indonesien og Malaysia, men mængderne lå betydeligt under de mængder, der konstateredes for Kina i den oprindelige undersøgelsesperiode. Det skal også erindres, at der allerede i den oprindelige undersøgelsesperiode var importvarer fra Malaysia til stede på fællesskabsmarkedet.

- Markedsandelen for producenter i Fællesskabet, som ikke er del af EF-erhvervsgrenen, er steget.

På dette grundlag konkluderes det, at den vigtigste ændring, der har ført til en forbedring af EF-erhvervsgrenens situation, var genskabelsen af redelige konkurrencevilkår med hensyn til importen af aktivt kul i pulverform fra Kina. EF-erhvervsgrenens positive situation vil derfor hurtigt forværres, hvis de kinesiske eksporterende producenter igen får mulighed for at foretage et væsentligt øget salg på fællesskabsmarkedet til dumpingpriser.

(66) Det konkluderes derfor, at det er sandsynligt, at der igen vil forekomme skade, hvis foranstaltningerne får lov til at udløbe.

H. FÆLLESSKABETS INTERESSER

1. Indledende bemærkninger

(67) Det blev i henhold til artikel 21 i grundforordningen undersøgt, om en forlængelse af de bestående antidumpingforanstaltninger ville stride mod Fællesskabets interesser. Fastlæggelsen af Fællesskabets interesser baseredes på en vurdering af alle de forskellige involverede interesser, dvs. EF-erhvervsgrenens, andre fællesskabsproducenters, importørernes, forhandlernes, brugernes og leverandørernes interesser.

(68) Det bør erindres, at det i den tidligere undersøgelse fandtes, at en indførelse af foranstaltninger ikke stred mod Fællesskabets interesser. Endvidere er den aktuelle undersøgelse en udløbsundersøgelse og altså en undersøgelse af en situation, hvor der allerede er indført antidumpingforanstaltninger, hvilket gør det muligt at vurdere eventuelle uberettigede negative virkninger af de gældende antidumpingforanstaltninger på de pågældende parter.

(69) På dette grundlag blev det undersøgt, om der på trods af konklusionerne om fordelene af foranstaltningerne for EF-erhvervsgrenen og sandsynligheden for fornyet skadevoldende dumping, hvis foranstaltningerne udløber, forelå tvingende grunde til at konkludere, at det ikke er i Fællesskabets interesse at opretholde foranstaltninger i dette særlige tilfælde.

2. EF-erhvervsgrenens interesser

(70) EF-erhvervsgrenen har vist sig at være en i strukturel henseende levedygtig erhvervsgren, som er i stand til at tilpasse sig til de skiftende vilkår på markedet. Dette bekræftes især af dens positive udvikling, efter at den effektive konkurrence var blevet genetableret som følge af indførelsen af antidumpingforanstaltninger vedrørende importen med oprindelse i Kina, og af dens investeringer i moderne produktionskapacitet. Det kan imidlertid konkluderes, at dens situation højst sandsynligt vil blive stærkt forværret, hvis antidumpingforanstaltningerne ikke videreføres.

3. Andre producenters interesser

(71) I betragtning af de mængder aktivt kul i pulverform fra Kina, der sandsynligvis vil blive eksporteret til Fællesskabet, hvis foranstaltningerne får lov til at udløbe, samt priserne på disse importerede varer, vil andre producenter af varen, herunder producenter, der fremstiller den på grundlag af aktivt kul i granulatform med oprindelse i Kina, også opleve en forværring af deres markedsandel og økonomiske situation.

4. Ikke-forretningsmæssigt forbundne importørers og forhandleres interesser

(72) Kommissionen sendte spørgeskemaer til 26 ikke-forretningsmæssigt forbundne importører og forhandlere. Der blev ikke modtaget nogen besvarelser.

(73) Under disse omstændigheder konkluderedes det, at en videreførelse af foranstaltningerne ikke ville påvirke de ikke-forretningsmæssigt forbundne importører og forhandlere.

5. Brugernes interesser

(74) Kommissionen sendte spørgeskemaer til 42 brugere. Der blev modtaget to meget ufuldstændige besvarelser, hvoraf det fremgik, af aktivt kul i pulverform havde en meget lille indvirkning (under 0,1 %) på omkostningerne.

6. Leverandørernes interesser

(75) Kommissionen sendte spørgeskemaer til elleve leverandører af råmaterialer til producenter af den pågældende vare, men modtog kun to besvarelser. De pågældende erhvervsdrivende gik ind for at opretholde foranstaltningerne, da dette ville betyde et fortsat sikkert salg i Fællesskabet.

7. Konklusion

(76) Det konkluderes derfor, at der ikke er nogen tvingende årsager i forbindelse med Fællesskabets interesser til ikke at videreføre antidumpingforanstaltningerne.

I. ANTIDUMPINGFORANSTALTNINGER

(77) Alle parter blev underrettet om de væsentligste kendsgerninger og overvejelser, der lå til grund for, at Kommissionen påtænker at anbefale, at de eksisterende foranstaltninger bibeholdes. De fik også tildelt en periode, inden for hvilken de kunne fremsætte bemærkninger til de offentliggjorte oplysninger. Der blev ikke modtaget nogen bemærkninger.

(78) Det følger af ovenstående, at antidumpingforanstaltningerne over for importen af aktivt kul i pulverform med oprindelse i Kina, der indførtes ved forordning (EF) nr. 1006/96 bør opretholdes, således som det er muligt i henhold til artikel 11, stk. 2, i grundforordningen -

UDSTEDT FØLGENDE FORORDNING:

Artikel 1

1. Der indføres en endelig antidumpingtold på importen af aktivt kul i pulverform henhørende under KN-kode ex 3802 10 00 (Taric-kode 3802 10 00*20 ) med oprindelse i Folkerepublikken Kina.

2. Den endelige antidumpingtold udgør 323 EUR pr. ton af varens nettovægt.

Artikel 2

Medmindre andet er fastsat, finder gældende bestemmelser for told anvendelse.

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 10. juni 2002.

På Rådets vegne

J. Piqué I Camps

Formand

(1) EFT L 56 af 6.3.1996, s. 1. Senest ændret ved forordning (EF) nr. 2238/2000 (EFT L 257 af 11.10.2000, s. 2).

(2) EFT L 134 af 5.6.1996, s. 20.

(3) EFT C 349 af 6.12.2000, s. 5.

(4) Indledningsmeddelelse: EFT C 163 af 6.6.2001, s. 7.

(5) Artikel 5, stk. 7, og artikel 9, stk. 3.